### Resumé

Lodsejer har anmodet om en lokalplan, der muliggør opførelse af 22 rækkehuse i et område nord for [adresse] ud mod Østjyske Motorvej. Lokalplanforslaget har tidligere været sendt i offentlig høring i fire uger. I den forbindelse modtog Vejle Kommune seks indsigelser til lokalplanforslaget, hvoraf en var et veto fra Vejdirektoratet. Efter drøftelse med Vejdirektoratet og tilpasninger ønsket af bygherre, er der foretaget mindre ændringer af lokalplanforslaget.

Ændringerne består af krav om facadeskærm ved boliger, der påvirkes af støj over grænseværdierne, inddeling af lokalplanområdet i delområder til beboelse og delområde uden bebyggelse og tilføjelse af bestemmelser for fælleshus. Planforslaget udsendes i fornyet høring i 14 dage.

### Sagsfremstilling

![](data:image/jpeg;base64...)

*Figur 1: Kort over lokalplanområdet.*

**Planens historik**

Teknisk Udvalg besluttede på møde 8. juni 2021, pkt. nr. 151, at igangsætte udarbejdelse af lokalplan nr. 1343.

Byrådet besluttede på møde 5. oktober 2022, pkt. nr. 168, at godkende at lokalplanforslag nr. 1343 sendes i offentlig høring.

Lokalplanen har været i offentlig høring 10. oktober 2022 til 7. november 2022. Veto modtaget fra Vejdirektoratet den 4. november 2022.

Drøftelser med Vejdirektoratet fra januar 2023 til februar 2025.

**Lokalplanens indhold**

Lokalplanen udarbejdes med baggrund i eksisterende lokalplan nr. 1114, der udlægger området til boligområde i form af åben-lav og tæt-lav bebyggelse. Med lokalplan nr. 1343 ændres muligheden for åben-lav bebyggelse, til at der fremadrettet kun opføres tæt-lav bebyggelse i området.

Bebyggelsens udformning og placering er med til at dæmpe støjen indenfor lokalplanområdet, som kommer fra [adresse].

Ny bebyggelse skal opføres som tæt-lav boliger i to u-formede bygningssæt. Hvert bygningssæt skal være sammenbygget og opføres i 8,5 meters højde i to etager. Det samlede etageareal må ikke overstige 4.500m². Der kan opføres op til 22 boliger inden for lokalplanområdet. Med bebyggelsesstrukturen vil der opstå indre gårdhaver, der åbner op mod det fælles opholdsareal.

Lokalplanen udgør et areal på ca. 1,2 ha beliggende i byzone. Vejadgang skal ske fra [adresse]. Der skal sikres vejadgang til ejendommen [adresse], som har en tinglyst vejret ind gennem lokalplanområdet.

Lokalplanforslaget har tidligere været sendt i offentlig høring i fire uger. I den forbindelse modtog Vejle Kommune seks indsigelser til lokalplanforslaget, hvoraf en var et veto fra Vejdirektoratet.

Efter drøftelser med Vejdirektoratet er der foretaget mindre ændringer af lokalplanforslaget. Ændringerne omfatter bl.a.  en præcisering af at boligbebyggelsen skal placeres i delområde 2  og at der ikke må indrettes til ophold i delområde 1 i de områder hvor støjgrænserne overskrides, samt præcisere at boligfacader som påvirkes af støj skal opføres med en facadeskærm.

Det har været et ønske fra bygherre, at facadeskærmen skal kunne bidrage til kvaliteten af den enkelte bolig. Bygherre vil derfor gerne, at skærmene udformes, så det fremstår som orangeri. Facaden bliver derved sikret mod støj, ligesom den enkelte beboer får et opholdsrum, som kan indrettes som ekstra terrasse. Dertil har bygherre ønsket at tilføjet mulighed for opførelse af et fælleshus, så rammerne er på plads til et muligt bofællesskab i området.

![](data:image/jpeg;base64...)

*Figur 2: Visualisering af bolig med facadeskærm, hvor rummet mellem skærm og facade kan indrettes til ophold.*

*![](data:image/jpeg;base64...)*

*Figur 3: Visualisering af gårdrum.*

Tidligere indsigelser vil blive blive videreført og taget stilling til, i forbindelse med lokalplanens endelige behandling, hvis lokalplanforslaget godkendes til offentlig høring.

Det er et krav fra Vejdirektoratet, at alle ændringer i lokalplanforslaget eller efterfølgende dispensationer til lokalplanen skal sendes i høring ved Vejdirektoratet.

**Miljøvurdering**

Forslag til lokalplan nr. 1343 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke medfører væsentlig påvirkning af miljøet, og der udarbejdes derfor ikke en miljøvurdering.

**Høringsperiode**

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen fastsættes til to uger, da lokalplanen alene indebærer mindre ændringer i forhold til tidligere lokalplanforslag, hvor to uger vurderes at være rimelig tid til inddragelsen af offentligheden. Man da der i høringsperioden er ferie forlænges den til tre uger.

**Overtagelsespligt/Frafaldserklæring**

Lokalplanområdet er privatejet og i byzone, og en frafaldserklæring er derfor ikke nødvendig.

### Klima og resiliensvurdering

Nyt byggeri og anlægsarbejde vil altid øge udledningen af CO2. Lokalplanområdet grænser op til eksisterende boligområder, hvor vejanlæg, fortov og stier allerede er anlagt. Det vil derfor begrænse nyanlæggelse og råstofforbruger, at boligområdet kan tilknyttes eksisterende infrastruktur. Lokalplanen muliggør ligeledes en fortætning af bebyggelsen i forhold ti eksisterende plangrundlag, og vil dermed optimere arealforbruget for området. Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 6. maj 2025, punkt 67:

**at** udvalget anbefaler over for byrådet, at forslag til lokalplan nr. 1343 offentliggøres i tre uger.

#### Beslutning fra Teknisk Udvalg, den 6. maj 2025, punkt 67:

Anbefalet.

#### Beslutning fra Økonomiudvalget, den 19. maj 2025, punkt 126:

Anbefales.

### Beslutning

Godkendt.